Thor Möger Pedersen (SF), 2011-11-29:
Jeg vil starte med at takke for en god debat og en grundig debat.
Jeg tror, det har været vigtigt.
Inden jeg kort kommenterer nogle af de spændende pointer, som debatten har berørt, vil jeg først lige komme med en kort kommentar vedrørende det spørgsmål, som både Venstres og De Konservatives ordførere rejser, nemlig spørgsmålet om hele høringsprocessen.
Jeg skal være den første til at have ønsket en længere proces.
Men virkeligheden har sådan set villet, at vi først fik en ny regering efter valget, og presset i forhold til finansloven har været så tilpas stort, at vi på grund af 30-dages-reglen har været nødt til at gennemgå en meget hurtig proces.
Høringsprocessen er så blevet tilrettelagt under hensyntagen til høringsparterne og under hensyntagen til, at de høringssvar, som ministeriet modtager, faktisk skal behandles seriøst, og der er naturligvis også blevet taget hensyn til, at vi skal have en ordentlig proces i Folketinget.
I den forbindelse synes jeg også interesseorganisationer, virksomheder osv. fortjener stor tak for de gode og konstruktive høringssvar, som er blevet leveret.
Jeg vil slå fast, at den samlede skatte- og afgiftspakke, hvoraf vi behandler mange centrale forslag i dag, er ansvarlig og retfærdig.
Det er helt afgørende, at vi i en alvorlig økonomisk situation for Danmark gennemfører krone til krone-finansiering af nye, målrettede initiativer og forbedringer.
Det er derfor, regeringen har insisteret på at sammensætte en skatte- og afgiftspakke, som ikke kun sikrer et ansvarligt provenu og er retfærdig, men som samtidig også i sig selv fremmer en fornuftig samfundsudvikling.
Vi ønsker mere sundhed, og derfor bliver det dyrere at købe usunde varer; vi ønsker mindre forurening; vi ønsker, at alle skal bidrage.
Og alle de elementer afspejler sig i den samlede skatte- og afgiftspolitik, og det er en nødvendighed i den nuværende økonomiske situation at basere sin økonomiske politik på et forsigtighedsprincip, og det er det, vi ser afspejlet i dag.
I forhold til de konkrete elementer i lovforslaget vil jeg takke for kommentarerne, og jeg er også glad for at kunne registrere, at der er flertal bag forslaget.
Vedrørende fradraget for formueforvaltning, som foreslås afskaffet, vil jeg understrege, hvad selve målet med forslaget er.
Målet er altså at tilskynde pensionsbranchen til at reducere administrationsomkostningerne og dermed i virkeligheden få et større afkast med færre administrationsmidler.
Det tror vi er vigtigt at understøtte.
Derudover mener jeg helt generelt, at det er fornuftigt at reducere skattesubsidier til pensionsadministration.
Samtidig synes jeg, at der om de i debatten fremførte synspunkter om investeringer i både OPP og OPS og små og mellemstore virksomheder må gælde, at investeringsvalg ikke skal afgøres af en fradragsværdi på formueforvaltningsomkostninger på – i gåseøjne – kun 15 pct.
Det fornuftige pensionsinstitut må forventes også i fremtiden at afholde formueforvaltningsomkostninger på et fornuftigt niveau.
Hvad angår forslaget om at sænke fradragsloftet for ratepensioner, vil jeg også understrege, hvad det helt overordnede mål med forslaget er.
Det handler om, at vi fra regeringens og Enhedslistens side ønsker at tilskynde danskerne til i højere grad at spare op til livsvarig alderspension.
I debatten er der bl.a. af Liberal Alliance blevet spurgt meget ind til, hvorfor det er en samfundsopgave.
Der mener jeg det er afgørende vigtigt, også når man kigger på den demografiske udvikling, som vores samfund står over for, at sige, at naturligvis er det en samfundsopgave at anspore danskerne til at spare op til livsvarig alderspension, fordi vi som samfund har en interesse i, at flest mulige er selvforsørgende igennem hele alderdommen.
Samtidig er det også vigtigt, og det er også blevet understreget i debatten, at loftet over indbetaling til ratepension bidrager til at sikre en rimelig finansiering og understøtter regeringens mål om, at alle skal bidrage til at sikre investeringer i uddannelse, sundhed, grøn omstilling og nye job.
Jeg vil slutte af med at sige, at det her jo er vigtige komponenter i regeringens generelle økonomiske politik og finanslov, og samlet set øger det beskæftigelsen, fremmer uddannelse, mindsker uligheden og er en stor satsning på sundhed og grøn omstilling.
Med de ord vil jeg sige, at jeg glæder mig til den fortsatte udvalgsbehandling.
Vi skal fra ministeriets side bestræbe os på at give hurtige svar, og jeg ser generelt frem til en konstruktiv behandling.